I slutningen af februar blev der sat et foreløbigt punktum i sagen mod Løkken Sparekasse, der har kørt siden 2010. Vestre Landsret frikendte bankens bestyrelse, ledelse og revisionsfirmaet. Men nu har Finansiel Stabilitet valgt at anke dele af sagen. Det fremgår af en pressemeddelelse. - Bestyrelsen i Finansiel Stabilitet og virksomhedens eksterne advokater vurderer, at landsrettens dom rejser mere principielle spørgsmål i relation til udstrækningen af en direktørs ansvar for utilstrækkelig kreditopfølgning og fejl og mangler i kreditorganisationen samt om den bevismæssige betydning af de manglende kundemapper i sparekassen. Bestyrelsen finder, at disse spørgsmål bør prøves for Højesteret, skriver de. Derfor er tre dele af dommen nu blevet anket. Det handler om tre udlån, som Finanisel Stabilitet mener, at tidligere direktør i sparekassen Poul Blicher Johnsen skal stå til ansvar for. Det drejer sig om et søgsmål på 50 millioner kroner.

Opsummering:
Finansiel Stabilitet anker dele af Vestre Landsrets dom i erstatningssagen om ledelsesansvar i den tidligere Løkken Sparekasse.